Cesarhanmun/geonobi-data huggingface dataset:
地名: 永平 (京畿道, 郡)
年: 1617.0

○司憲府連啓, 請李升亨削去仕版, 李德泂改正。 又啓曰: "楊州, 王都三輔之一也。 地廣物衆, 其官爲難, 自前必擇可堪者差送, 其意有在。 新牧使許任, 父則官奴, 母則私婢, 卑賤中尤甚者也。 以鍼術發身, 至於錄勳封君, 涯分已踰而國家之酬勞至矣。 在先朝得授麻田, 本郡下吏恥爲使喚, 無一人來迎, 以此啓遞。 及爲永平, 亦不能憚壓, 況此股肱重地乎? 請亟命遞差。 楊根郡守權鵾, 爲人汎濫, 略無顧忌。 下車未久, 急於徵斂, 巧作名色, 萬端侵虐, 民不堪命, 流亡相繼。 請命罷職。 近來國綱解弛, 私情大勝, 法府所囚罪重之人, 擅自出置, 以致逃躱, 極爲寒心。 請當初擅出典獄奉事南宮蓂, 先罷後推, 以杜後弊。 江界在西關絶遠之地, 關防機務, 最爲緊重。 頃者, 本道監司, 洞知本府之殘敗, 專由於武弁之偏差, 欲以文官爲府使, 判臣以武官差出, 具由狀啓矣。 今者府使、判官皆以武臣差出, 殊無相制矯弊之意。 請依本道狀啓, 府使以文官各別擇遣。" 答曰: "李升亨等事, 本道覈實以啓, 其爲民生除猛獸之功, 不可不酬, 勿用煩執。 許任有功之人, 爵秩已高, 差送何傷? 不允。 權鵾事, 徐當發落。 南宮蓂事, 依啓。 江界府使已爲擇差, 仍送可矣。" 

○(朝鮮國王爲循例便民, 以裕國課事。 准欽差遼東、鎭江等處地方遊擊將軍都指揮使丘, 咨前事節該: "准直隷永平府駐箚遼陽理刑兼領兵推官蕫手本, ‘蒙欽差分守潦海
                東寧道兼理邊備屯田山西布政使司右參政顧憲票: 「蒙欽差巡撫遼東地方贊理軍務兼官備倭都察院右僉都御史李批狀據: 『商民張彦順等告稱, 乞要仍開中江市口等情。』 蒙批分守道査報。」 蒙此備移過府, 煩査中江始於某年間, 奉何衙門明文開市, 後因何事, 亦奉某衙門明文停止, 今商民等告要復開應否, 准從逐一, 備査明白, 希文回復, 以便覆議轉詳等因。’ 准此爲照馬市之開, 兩利之道也。 今商民張彦順等告要復開市口, 果否便益, 應否准從, 貴國煩請査議妥當, 速咨復回, 以便覆議轉報等因。" 准此行間, 續於本年六月二十一日, 又准欽差遼東
                鎭江等處地方遊擊將軍都指揮使丘, 咨同前事節該: "商民張彦順等各告緣由, 本年四月, 移咨貴國去後, 至今未准回復。 今准府衙門屢次行催, 爲此再咨。 前去貴國煩爲査照先今事理, 速査中江應否開市, 火速咨復施行等因。" 准此行據議政府狀啓節該: "案査先該萬曆二十一年十二月據戶曹呈節該: ‘自經兵禍, 農桑竝廢, 一應官軍糧餉及本國經費, 十分匱乏。 平安一道霜雹爲災, 禾穀不登, 各處飢民賑救無策。 而遼東地方米豆甚賤, 合無於中江去處姑開場務通行賣買等因。’ 咨報遼東都司。 去後隨該萬曆二十二年三月, 准遼東都指揮使司咨節該: ‘准欽差分守遼海
                東寧道兼理邊備屯田山東布政使司右參議楊咨: 「蒙欽差總督薊、遼、保定等處軍務兼理糧餉及防海禦倭軍務兵部左侍郞兼都察院右僉都御史顧批: 『該本道呈, 蒙本部院批據, 遼東都司呈前事蒙批, 分守道査議通詳徼。』 又蒙欽差巡撫遼東地方贊理兼管備倭都察院右僉都御史韓批據: 『本司呈同前事蒙批, 分守道査報。』 蒙此隨行會, 准遼東掌印都司崔咨會: 『准寬典副總兵佟養正手本, 回稱: {査議得中江係長奠堡該管地方, 離義州約四里許。 近因倭奴侵犯朝鮮, 於西岸奉明, 築建墩臺, 仍隔鴨綠一帶。 今彼國近遭兵荒, 時値匱乏, 似當相時制宜以贍其用, 合無於中江貢道處所築一土圈, 或准一月一市, 或准半月一市, 稍待彼國兵息年豐, 卽行停止, 惟復以原無此例謝絶緣由。} 回復到司, 該本司看得:{朝鮮今被倭殘, 不能依時耕種, 或糊口不繼。 蹔求我地商賈交易, 此圖一時之便, 非長久計也。 揆佟副將要於此處築圈, 又定日期, 民不便也。 上年, 曾許我民過江在義州鎭交易。 合無准令我民赴彼發賣, 不必築圈建署, 不必委官抽稅, 候倭盡歸, 卽行停止。} 仍請告示, 嚴諭緣由。』 復回到道, 該本道看得: 『朝鮮原屬藩國, 有無自當相通。 卽其城破民殘, 尙發兵徵餉, 以恤其患, 豈可閉糴厲禁, 以重其危? 彼此貿易, 吾人亦有利焉。 倭退卽止, 不得日益月長, 斯亦計之得者。』 緣由具呈, 本部院蒙批: 『如議一面行之, 不可一切多事以擾。』 蒙此合咨前去。」 准此擬合就行貴國査照, 省令彼國人民准來中江逾往交易。 仍候題允至日, 另文回復知會等因。’ 准此就依遵行, 此卽當初中江開市之曲折也。 後於倭退之後, 節經經略、撫院, 移咨革罷, 而乃爲高太監所沮。 因循累年, 至有無藉棍徒奸猾不良之輩, 攙越境界, 戕殺人命之變, 惹起生事, 恐致滋蔓, 所係非細。 爲此復於三十七等年, 節將罷革關市事理, 咨報禮部、撫院等衙門。 續該四十一年正月二十六日, 本國准欽差都司僉書管遼東、鎭江等處地方遊擊將軍事署都指揮僉使唐咨, ‘爲革罷關市事。 准欽差整飭金復海蓋兵備帶管分守道事山東布政使司右參政劉手本: 「蒙欽差巡撫遼東地方贊理事務兼管備倭都察院右副都御史楊案驗: 『准欽差總督薊、遼
                保定等處軍務兼理糧餉經略禦倭兵部右侍郞兼都察院右僉都御史薛咨據: {本國咨本部院, 爲照鴨綠江關市部文議罷, 則搉稅似應停止。 矧今倭警屢聞, 脫有奸人, 以商販爲名, 窺我虛實者, 關係非細。 爲此除批行分守道外, 合咨前去煩照, 咨備禮部咨文事理, 一倂轉行該道酌議停止。} 准此案仰本道卽便酌議, 自四十一年停止, 呈報本院, 以憑咨復等因。』 蒙此備移過府。」 准此合咨前去等因。’ 准此又准遼東都指揮使司咨、欽差整飭遼東
                開原等處兵備帶管分守道事山東按察使僉事郭咨, 蒙欽差巡撫遼東地方贊理軍務兼管備倭都察院右副都御史楊案驗, 准欽差總督薊、遼、保定等處軍務兼理糧餉經略禦倭兵部右侍郞兼都察院右僉都御史薛咨, 同前事。 准此所據開市停止一節, 旣有總督、撫院、分守等各衙門咨、案、移會明文就看, 該管官司遵行知會, 一切停止, 回報鎭江、遊府, 以便轉報, 此卽關市革罷停止之卷案也。 今該前因臣等竊詳, ‘開市之設, 蓋出於一時救急之權宜, 原非久遠遵行之成例也。 倭退之後, 經略萬、撫院趙咨令停止, 而爲高太監所沮, 因循有年。 不期法久弊成, 利在奸生, 有等無賴蚩氓, 益肆其猾, 始有犯禁潛商, 終乃殺越攘貨, 誠非細。 故爲此不得不具陳利害, 固請停罷。 玆者商民張彦順等, 要復開市告蒙撫院, 批下致此遊府咨來。 乃以果否便益、應否准從爲問, 可見各衙門欲爲詳覈審處之意也。 蓋貿遷有無, 商民之小利; 玩法惹釁, 疆場之大患。 察此二者, 便否可斷, 況前此停止革罷, 旣經督撫等衙門體審査處通行, 卽日本國委難容易擅議。 合無備將前因開市、停市緣由, 咨復鎭江、遊府。’ 相應等因具啓。" 據此擬合就行, 爲此備行咨復, 煩乞貴府曲諒轉報施行。 須至咨者。 右咨欽差遼東、鎭江等處地方遊擊將軍都指揮使丘。)
地名: 永平 (京畿道, 郡)
年: 1630.0

○癸丑/進賀兼謝恩使李忔, 在北京馳啓曰: "臣行入寧遠, 値袁軍門出巡錦州, 留待踰月, 始向前路。 奴賊於十一月二十七日夜, 自棚路、潘家口, 毁長城而入, 克漢兒庄, 進圍遵化縣, 京外震驚。 袁軍門領兵過關, 臣令譯官問安, 仍探賊報則曰: ‘奴賊竊發, 本來如此, 不足憂也。 然不可輕進, 須更觀勢發行’ 云。 軍門領諸將及一萬四千兵, 發向西路, 而遵化已陷, 摠兵趙率敎遇賊戰死。 軍門入薊門, 賊到城外不攻, 徑赴西路。 軍門由間路, 馳進北京, 與賊對陣于皇城齊華門, 賊直到沙窩門。 袁軍門、祖摠兵等自午至酉, 鏖戰十數合, 至於中箭, 幸而得捷, 賊退奔三十餘里。 賊之不得攻陷京城者, 蓋因兩將力戰之功也。 大同摠兵太子太師左都督滿桂、宣府摠兵右都督侯世祿領兵來援, 賊少退。 宣召入對, 遽有袁軍門革職、聽勘之命。 標下諸軍, 號哭於城外乞恩, 不許, 亦不給軍糧, 軍情憤怨, 遂皆潰歸。 祖摠兵、河中軍、張副摠等, 亦還向錦州, 關內多官, 勸留不從。 至於馬摠兵
              世龍, 持孫閣部題奉聖旨, 憲牌召還, 亦無來意。 孫閣部承命出鎭山海關, 屢諭以招之, 祖摠兵三將, 始領馬步兵四萬, 一時到關, 閣部甚喜, 皆厚遇之。 祖摠兵等發回西路, 至紅花店, 閣部聞永平失守, 還與祖摠兵, 箚營西門外, 使其弟祖可法、參將劉應選、黃惟正、孟道等領兵五千, 前往撫寧縣, 奴賊圍之, 知遼兵來守, 乃退。 自今年正月, 賊專力於東路, 劉興祚遇賊先鋒於永平北太平路, 夜擊之, 斬首五六百級, 歡聲振動。 未數日, 又與賊猝遇, 脫甲力戰, 中箭而死。 今聞永平之陷也, 賊酋四王子來圍之, 城中有內應者, 遂陷。 前布政白養粹受僞署爲兵備道, 以其女嫁賊酋, 兵備道鄭國昌、知府張鳳奇皆自殺云。 撫寧去此僅百里, 四將領遼兵與地方兵把守, 而賊以城小不足畏, 不攻而過。 祖摠兵領數萬軍在外, 朱摠兵
              梅在內, 晝夜戒嚴, 而孫閣部逐日巡城, 檢督諸將; 慰撫士卒, 嚴戢奸細, 群情稍定。 昌黎
              知縣統率鄕兵固守, 以火砲多中, 奴賊乃退, 下營於永平東。 黃、劉、祖、孟四將, 自撫寧從盧峯口, 追賊大捷, 斬首一百四十餘級。 又聞滿摠兵及黑、麻二摠兵等遇賊於京城外, 皆大敗, 麻、黑被擄, 滿摠兵不知去處。 其後馬世龍又領大兵追賊, 又有摠兵吳之冕、楊肇基等, 統兵數萬到薊州, 三河、玉田、豐潤等處, 俱有兵守, 京城近處, 時無賊兵云。 又聞袁軍門被囚之由, 或云: ‘與守城諸將, 爭功誣陷之致。’ 以孫閣部城上放砲, 城下厮殺之言觀之, 則此言似不虛也。 擧朝上本, 請釋之, 皆不從。 近日則上怒稍解, 聞其有疾, 遣醫視之, 且賜衣衾, 諸將等詣閣部衙門叩賀。 祖摠兵還住西門外, 臣將長劍、油芚等物, 以備軍中之用, 摠兵受之。 後數日, 送謝帖于臣曰: ‘日者本鎭親提大兵, 正欲趨守永平, 西援神京, 東控山海、遼東, 漸圖恢復遵化, 盡殲虜賊, 使隻輪不返, 不意虜賊, 先攻永平, 守禦失策, 竟爲所據。 爲今之計, 惟以山海爲根本矣。 連日設計, 邀擊大戰屢捷, 斬馘雖不多, 而虜氣已奪。 撫寧去山海百里, 已遣前鋒四將固守, 奴賊連攻, 火砲亂發, 失利而南向。 昌黎、樂亭業已發撥, 前往偵探, 俟有的確情段, 另當相機援勦’ 云。 此近日虜情之大槪也。"

○進賀使李忔馳啓曰: "臣使譯官金後覺, 齎狀啓五度, 發送于寧遠衛, 雇得船隻, 使之上京, 陳達此間事情, 而頃聞寧遠兵備道, 覓給歸船, 將載送皮島云矣。 近日奴賊, 別無起動之勢, 而仍據永平府, 分屯灤州、遵化等處, 搬運永平物貨, 絡繹於道。 且聞祖摠兵分送五營將劉源淸、祖可法等于撫寧、建昌等地, 多所斬獲, 遂復建昌縣, 又招頭營副將王維城, 斬賊百餘級, 閣部甚喜, 令部、道、鎭, 驗功論賞。 永平府人前布政白養粹首倡附賊, 其族人白衍慶, 被擒於五營兵, 閣部臨斬之, 懸之街橋。 兵部差官, 從天津浮海而來, 傳言以 ‘祖摠兵, 兼太子少保, 發銀四萬兩, 頒賞軍兵, 又書壯烈忠膽四大字以賜之, 閣部刻諸板, 送于祖摠兵營。 以此觀之, 則朝廷已知祖將之有功, 寵錫至此, 而袁軍門尙未蒙恩云。 奴賊差人齎書請和者三, 而閣部皆斬使、焚書。 奴賊自永平出住安山地, 不知去向, 諸將邀賊歸路, 奪回人口甚衆云。 臣等之行, 欲待解氷, 由海路達于天津, 而糧資匱竭, 方在飢餒中矣。" 上覽之, 下敎曰: "李忔行中事勢, 窘急如此, 如有唐船之還去者, 則不待進慰之行, 先送糧資。" 備局覆啓曰: "唐船雖或往來, 而與之相値, 亦甚未易。 宜專送一船, 運致糧米七十石、銀子數百兩, 以爲救急之資。" 上從之。
地名: 永平 (京畿道, 郡)
年: 1722.0

○逆天紀物故。 被拿初, 拈虎龍招以鞫之, 其供發明曰: "許多辭說, 俱是身所不知。 千萬無據。" 云。 鞫廳以僧頭扇五十柄、大簡紙一百幅, 傳給池尙宮之說, 推問於天紀廳直老味, 則對曰: "上上年扇簡同封一大塊, 天紀使傳給虎龍。 身往體府廳內虎龍家, 則虎龍不在, 故給其女婢云云。" 虎龍所納天紀札三度, 其一略曰: "久也所傳何言? 所謂皷舞者何事耶? 所謂魯史欲送, 而此冊於君不緊, 故不送之。 明早必須來見至望。 (穴)
                〔冗〕
              臣如出, 則必須往見如何? 讀書吟詩, 決非其時, 君可謂便作別人, 誠非細慮云云。" 其二略曰: "此間所遭, 何可言? 已往雖不允從, 前頭必難免, 情理痛切。 南爲云云, 健羡。 身雖萬里, 心則相照, 只此而已, 此時何可來往? 須望好在, 愼之。 都在默會, 南計得矣。 速作爲可。 君我尙未老, 豈無相見之日? 他時一笑而逢, 所默禱也。" 其三, 外面書久儒兼上, 略曰: "久也昨日入去, 有何所聞耶? 昨日意有所報, 終日無所問, 路濘而然耶? 菀菀。 兩賢中, 乘隙來見如何?" 鞫廳以老味直招及虎龍所納手札, 更推天紀, 其供曰: "扇、簡傳給尙宮之說, 千萬無據, 而似有曲折。 年前夏月, 以僧頭一柄、別扇數三柄、數十簡幅, 使老味傳送于虎龍家, 虎龍不在, 故留置而來。 虎龍以此一事, 張大其數, 欲以證成逆節。 書札之說, 亦甚無據。 今見所謂手筆, 則字畫雖略彷彿, 要其體法, 決是他人僞造。 明是僞造, 則書辭之殊常與否, 非身所知。 其中臨謫時答札, 果是身之筆跡云云。" 鞫廳啓曰: "天紀更推時, 一無辨明, 囫圇爲說。 虎龍所納手札三度, 一則尋常問訊之書, 二則語多陰秘。 天紀想以爲問訊一書, 果是渠筆, 陰秘二札, 乃是他人之筆云, 而筆畫字樣, 明是一人所書, 故謄出粘付於天紀招末, 以備睿覽。 且僧頭扇五十柄、大簡紙一百幅, 天紀使老味傳給, 池尙宮事, 虎龍明白現告, 故老味捉來推問, 則無辭自服, 違端觸處綻露云云。" 及天紀與虎龍面質, 虎龍曰: "簡幅、扇柄, 送池尙宮, 使之探問, 此則小小事也。" 曰: "其時老味隨汝傳給扇簡, 則汝所往處, 卽池尙宮家云也。" 虎龍曰: "汝使老味, 買龍腦作藥以給尙宮。 又給銀、書札往復, 何謂不知?" 曰: "不知也。 汝平生, 以應犀、羊甲事, 不以爲非, 其時已抱此心矣。" 虎龍曰: "羊甲事, 吾不知之, 而汝每以斬李适者, 反被害之事, 戒我告變不可爲也。" 曰: "汝果於論文時, 偶及此事矣。" 虎龍曰: "汝不曾往張世相家乎? 閔鎭遠之家, 與張家對門, 故恐逢汝之同壻, 故爲隱避往來之際, 率唜石者非乎? 汝言: ‘趙松處, 送李宇恒之銀, 而疑趙松之除食。’ 李瀗時爲驪牧, 爲給世相官穀, 貿錢六百餘兩以給, 而平兵李尙馦送來銀四百兩, 移用於李瀗官糶耗欠之數, 汝不言之乎?" 曰: "吾曾以買家事, 往張世相家。 此家在於閔判書家前, 此言則吾亦說道, 而李、趙銀、穀事, 孟浪矣。" 虎龍曰: "初頭汝裹銀二百五十兩, 率唜石掛鞍來訪, 招給白望。 其後二百兩, 則汝貸於金錫慶, 至今未償矣。" 曰: "蓮洞家舍放賣後, 移買金鎭商家, 而價本不足, 故貸用於錫慶家矣。" 虎龍曰: "趙洽之銀千餘兩, 何處用之?" 曰: "給吾之親戚, 而無情分矣。" 鞫廳以語多窘遁, 請刑。 刑問二次後, 以鄭麟重招, 有盤問之端, 停刑。 問目曰: "麟重招以爲: ‘天紀、龍澤, 有聚銀內嬖行用之事, 故心不樂蹙頞云云。’ 若虎龍之言, 則每以告者爲諉, 而麟重則腹心之交, 而所供如此。 沈尙吉與虎龍招以爲: ‘錢五十兩、銀一百兩, 送于天紀處’ 云, 而金龍澤, 亦以爲: ‘道峰書院扶助輸送’ 云。 白望家聚置銀子一千三百餘兩、錢一百四十餘兩, 今已搜得, 聚銀行賂之狀, 雖欲掩諱, 有不可得云云。" 供曰: "永平
              玉屛書院, 有修理事, 全羅兵營所送銀四十兩, 送于龍澤家。 白望與龍澤最親, 虎龍與身最親, 麟重輩以虎龍告變之故, 謂身必有此事。 麟重稱以尙奇虎龍, 稱以英雄、豪傑, 爲不可聞不可道之說。 言旣入耳之後, 不可猝然告變, 因循荏苒, 以至于此耳。 虎龍旣與身深言, 必除去身然後可以展足, 故有此告變, 知情不告, 固知同罪。 所謂不可聞、不可道之說, 自可推知, 何必復問? 掌中書字事, 其時身自狎鷗亭入來, 麟重曰: ‘昨日吾及喜之、白望輩, 會于德雨家, 各書掌中字, 白望掌中所書字, 極其妄悖。 德雨云: 「吾亦悔見其人也。」 云云。’" 鞫廳以其陰凶情節, 旣已自服, 而遲晩二字, 特不發口, 加刑至六次, 遲晩猶拒逆徑斃。 龍澤、天紀於春澤, 或爲再從兄弟, 或爲同生娚妹, 竝受頤命之卵育, 薰習黠染, 視惡逆爲常事, 眞是梟獍異類, 不可化者也。 因其徑斃, 未及正法, 輿情憤恨。
地名: 永平 (京畿道, 郡)
年: 1814.0

○禮曹, 以各式年京外忠、孝、烈狀報政府, 分等抄啓。 忠臣旌閭秩。
                【京居故學生李興植, 辛未西賊時, 從其兄祜植, 郭山任所及賊突入奮罵遇害。】
              孝子旌閭秩。
                【京居故府使沈養之, 故庶尹丁志德, 故良人池道榮, 故副正申韺, 故都正黃運祚, 贈敎官李復運, 故學生韓光益, 故童蒙愼根秀, 水原府故正言崔道文, 故進士崔受復, 積城庶人李厚孫, 鎭岑故士人柳東爀, 全州故士人趙大壽, 延安故官奴李昌梅, 安邊故學生柳仁淸, 咸興故學生朱欽烈。】
              孝婦旌閭秩。
                【豐川閑良朴震杓母崔姓, 原州故業儒李童錫妻金氏。】
              烈女旌閭秩。
                【京居故士人申錫殷妻愼氏, 故士人沈宅模妻李氏, 故將仕郞朴敬植妻郭氏, 故學生李明誠妻韓氏, 故學生趙旭永妻洪氏, 故出身徐命俊妻金姓, 故學生李羲龜妻兪氏, 故學生南秉憲妻徐氏, 故通德郞鄭昇燠妻李氏, 士人愼師一妻元氏, 故學生許晩妻李氏, 士人權仁壽妻李氏, 故學生尹佐烈妻李氏, 開城府故士人林景立妻朴氏, 故副司果劉順龍妻張氏, 水原府故下吏羅繼述妻朴姓, 故旗牌官朴奎淵妻兪姓, 始興故學生柳最寅妻金氏, 永平故學生金學禮妻成氏, 陽川故士人權攸妻丁氏, 公州贈參判崔相奎妻文氏, 淸安故士人洪在範妻金氏, 天安故良人白東齊妻崔姓, 臨陂故士人趙益淳妻金氏, 金堤故士人李晩得妻朴氏, 光州故閑良吳次培妻白姓, 法聖故閑良宋允之妻朴姓, 古阜故士人李始采妻柳氏, 大丘故士人李咸厚妻尹氏, 永川故良人朴千億妻崔姓, 聞慶故士人鄭渭妻申氏, 英陽故士人李壽延妻李氏, 居昌故士人卞東賢妻李氏, 靈山故學生裵允徽妻權氏, 昌原故業儒朴擎天妻裵氏, 慶州故士人崔宗白妻鄭氏, 楊口故學生鄭橒厦妻朴氏, 洪川故士人閔建洙妾李姓, 安峽故學生李㫼妻李氏, 春川故士人崔瑞妻李氏, 海州故士人李尙祖妻梁氏, 黃州故士人安得濟妻金氏, 瑞興故閑良嚴東延妻吳姓, 義州故士人白允希妻趙氏, 成川故學生金大白妻金氏, 故學生洪尙一妻朴氏, 順川故學生李昌國妻金氏, 嘉山故學生金仁識妻吳氏, 安北兵營吏金錫履妻金氏, 厚州鄕人元光華妻姜氏, 鏡城故學生玄啇枻妻鄭氏。】
              孝女旌閭秩。
                【大丘故士人李咸厚兩女兒。】
              忠臣贈職秩。
                【居昌故監務李智活, 端宗遜位, 棄官自靖者也。 溫陽故士人姜玳, 戊申逆變, 倡義討賊者也。 晋州故義兵將許國柱, 倭變倡義入守晋陽者也。 慶州故奉事白
                  以昭, 倭變倡義丁酉戰亡者也。 慶山故參議張夢紀, 倭變倡義殉節於唐橋之戰者也。】
              孝子贈職秩。
                【京居故通德郞金義集, 故學生尹恒東、李羲龜、南鏽, 水原府故士人金星烈, 開城府故士人韓道奕、禹得龍, 富平故衛率南淵, 洪陽故進士李彪, 藍浦故通德郞李基商, 報恩故僉知黃遇河, 故士人宋保相, 沃川故士人鄭利濟, 鎭岑故士人李乘, 牙山故士人朴履和, 長興故士人趙碩泰, 全州故郡守李汝忠, 興陽故士人秦聖夏, 羅州故士人羅尙紀, 彦陽故進士徐錫麟, 金山故士人曺世龍, 安義故學生愼守沉、知禮故學生李衒績, 晋州故學生鄭鉉毅, 安東故生員申光集, 平海故士人黃命圭, 洪川故士人閔光魯、閔百珍, 春川故學生韓德祚, 海州故士人金百源, 長淵故士人白鴻儀。】
地名: 永平 (京畿道, 郡)
年: 1832.0

○禮曹, 以各式年京外忠、孝、烈狀報政府分等抄啓。 孝子旌閭秩。
                【京居故奉事金載健, 故學生尹滋榮, 水原府故嘉崔一晃, 開城府故進士全聖賓, 故武及第文基永, 故士人文尙穆、李瀁春, 公州故府使閔鎭綱, 鴻山故士人康世郁, 燕歧故士人柳始采, 谷城故士人安孝天, 咸平故士人安鳳胤, 全州故士人崔性全, 善山故嘉善姜允河, 安東故進士金正根, 三嘉故士人金時卿, 橫城故士人徐繼聖, 兔山故學生朴泰謙, 白川贈參議李益采, 平山故學生徐景裕, 平壤故士人金得南, 其弟得昌, 咸興故學生朴尙裕, 故五衛將李光福, 慶興閑良鄭陞九, 安邊故士人崔鎭弘。】
              孝女旌閭秩。
                【南平故士人吳柱學女十二歲兒。】
              孝婦旌閭秩
                【京居故校理李允謙妻趙氏, 春川故士人林壽崗妻金氏, 海州故士人吳載顯妻李氏。】
              烈女旌閭秩
                【京居故通德郞許澍妻柳氏, 故及第申弼朝妻李氏, 故士人李寅衡妻林氏, 故學生柳昶妻李氏, 故學生蔡東秀妻權氏, 故輔德李敬參妻申氏, 故學生金履休妻李氏, 故進士李鍾九妻南氏, 水原府故士人宋洛秀妻鄭氏, 江華府故劉聖弼妻李氏, 開城府故士人林挺㠎妻林氏, 故學生高命巖妻金氏, 故士人張漸秀妻李氏, 牙兵崔重玉妻裵姓, 高陽故士人兪益煥妻李氏, 故士人鄭遂觀妻李氏, 龍仁良人崔在寬妻金姓, 金浦故學生梁鍾五妻安氏, 始興故學生張錫泰妻李氏, 永平故士人金義孝妻李氏, 南陽故士人尹惟懋妻洪氏, 安山故士人李昹永妻柳氏, 長湍故士人朴壽泓妻黃氏, 竹山故士人崔學周妻權氏, 公州故士人李晶遠妻吳氏, 故生員韓得衍妻朴氏, 西原故士人宋一琦妻鄭氏, 洪州故士人李鵬浩妻金氏, 槐山故士人李獻圭妻朴氏, 牙山故學生金昌漢妻姜氏, 光州故士人朴性立妻李氏, 古阜故士人金允文妻李氏, 故士人李文邦妻盧氏, 故士人金瓚榮妻宋氏, 同福故貢生吳時炫妻金姓, 扶安故士人金豐夏妻朴氏, 泰仁故士人金道益妻權氏, 高山故士人鞠致權妻任氏, 南平故士人吳柱學妻金氏, 羅州故士人鄭榮裕妻廉氏, 綾州故士人裵舜祐妻吳氏, 安義故士人林翰臣妻朴氏, 咸陽贈參判權壽龍妻姜氏, 慶州故士人金聲極妻孫氏, 晋州故士人曺玧妻李氏, 大丘故鄕吏李恒彦妻洪姓, 故士人鄭匡一妻宋氏, 善山故業儒朴元澤妻朴姓, 三嘉故士人金時卿妻鄭氏, 禮安故士人李晩徽妻李氏, 安東故鄕吏金昌裕妻徐姓, 狼川故閑良張豐薰妻朴姓, 平海故幼學南泰陽妻車氏, 洪川故士人朴潤亨妻朴氏, 故學生李根鳳妻宋氏, 橫城故士人徐繼聖妻盧氏, 贈參議徐禮元未筓女, 故士人鄭俊濟妻金氏, 原州故士人崔允濟妻李氏, 黃岡故士人洪泰奎妻趙氏, 故士人趙錫瑨妻安氏, 谷山故士人金璘錫妻孫氏, 海州故士人申在一妻金氏, 故士人李時龍妻鄭氏, 故士人全時潤妻金氏, 江界故良人李泰龍妻朴姓, 義州故士人李大洽妻韓氏, 故士人獨孤籌妻崔氏, 泰川故士人金圭佰妻白氏, 价川故士人金利徵妻金氏, 平壤故士人朴道常妻李氏, 成川故士人李黯錫妻張氏, 德源故士人康履琥妻鄭氏, 北靑故學生鄭泰邦妻安氏, 穩城故良人金景佐妻張姓, 安邊閑良申益愼妻李姓, 故士人崔鎭弘妻鄭氏, 咸陽故士人朴昌建妻金氏, 厚州故士人許任妻崔氏, 洪原故士人金允恒妻姜氏。】
              節婦旌閭秩
                【益山故士人蘇全妻閔氏, 慈山
                  朴氏女。】
              忠婢旌閭秩
                【三陟私婢昌分。】
              忠臣贈職秩。
                【蔚山故通政李應春, 其子故訓鍊正承金, 倭變時父子倡義, 應春戰死於開雲浦, 承金多効功績者也。 三嘉故副正金蘭孫, 倭變時倡義戰死於鳳城山下。 梁山故學生鄭好仁
                  倭變時, 入聖廟抱五聖位板而出, 因被俘, 在獄九年終不屈老也。】
              孝子贈職秩
                【京居故僉知崔尙裕, 開城府故士人韓泰鎭、洪禹績、全氣大、韓敬儀, 陽城故學生徐命埰, 麻田故進士鄭贇, 陽智故學生高履明, 加平故學生朴廵, 龍仁故學生吳命喆, 驪州故參奉具圭錫, 長湍故士人李德潤, 安城故士人兪漢佑, 溫陽故士人金命性, 文義故士人金秋鎭, 燕跂故士人柳始明, 天安故士人李弼亨, 韓山故通德郞閔鈺, 其子故士人深, 木川故士人柳疇錫, 靈光故士人辛錫, 南原故學生李文冑, 古阜故士人金道器, 萬頃故士人任命恒, 故進士南宮&#x255AD;, 金堤故士人趙裕德, 長城故士人邊相賢, 全州故部將李馨遠, 故士人金運德, 安東故士人金始器, 故將仕郞申晫, 安義故士人林翰臣, 河陽故士人裵爾仁, 晋州故士人曺命勲, 尙州故學生成泰柱, 金山故處士李議峻, 春川故士人林壽崗, 原州故學生李漢傑, 海州故士人朴瑞東, 金川故士人沈景之, 長淵故學生姜翊周。】
地名: 龍仁 (京畿道, 縣（令）)
年: 1414.0

○京畿都觀察使報道內倂合縣邑事宜。 報曰: "龍仁縣以處仁人吏、奴婢移隷龍駒, 長臨則以臨江移隷長湍, 麻漣則以麻田移隷漣川, 安朔則以安峽移隷朔寧何如? 衿果則果川人吏、奴婢土著繁夥, 果川雖地窄人少, 在於路旁。 金陽則金浦、陽川人物雖等, 以境壤之勢, 陽川宜隷於金浦, 然陽川近於京城。 右件縣邑移排之處, 請賜議定。"
地名: 龍仁 (京畿道, 縣（令）)
年: 1432.0

○戊辰/禮曹啓: "慶尙道
              醴泉郡人金牣, 家貧無臧獲, 事父母至孝。 父沒, 欲守墳, 適母遘疾未果, 及母死, 廬於墓側, 朝夕哀思, 期而食粥, 再期而蔬食, 盡其喪制。 恨未得廬父墓, 仍居三年, 終始如一。 昌原府人金孝良年十五, 父得狂疾, 醫治不効, 聞生人骨最佳, 自斷手指, 炒乾爲末, 和酒飮之。 善山府人田佐命, 母全身不遂, 臥床七年, 佐命常自湯藥, 親奉溺器, 及沒守墳。 明年, 父又歿, 合葬, 居廬四年, 制終猶不去, 里人擧法諭之, 又留三月, 哀哭不輟。 山陰縣人梁郁事父母謹定省, 盡心供甘旨。 父沒, 三日不食, 廬墓三年。 母沒合葬, 乞貸宗族隣里, 盡賣家産以奉祀, 又廬墓三年。 知禮縣人尹殷保ㆍ徐騭, 皆受業於張志道。 嘗約云: "人生於三事之如一, 況吾師無後, 百歲之後, 當廬墓以終三年。" 及死, 告其父母, 玄冠腰絰, 廬於塚側, 躬執炊爨備奠物。 一日, 殷保父遘疾, 歸家侍藥, 暫不解衣, 病愈乃還。 廬墓月餘, 殷保夢不祥, 卽還家, 父果得疾, 越五日死, 擗踊哭泣, 不離殯側。 一日遇狂風失香合, 數月, 烏含香合來自北山, 置墳前, 其受業人沈澄ㆍ裵現等取視之, 果前香合也。 殷保雖廬父墓, 猶爲其師, 遇朔望必祭, 騭獨廬師墓, 以終三年。 京中住任柔年弱冠, 母寢疾, 侍側湯藥, 未嘗少怠, 及沒, 三日不食, 三年悲哀。 外祖父母相繼而沒, 柔代父居喪, 哀慕盡誠。 父發丹毒幾死, 聞人血爲佳, 卽刺臂取血塗之, 果逾。 康叔全自幼遊必有方, 及長不離側, 定省告面。 父母年皆八十五, 俱患風疾, 叔全侍居奉藥十餘年, 猶不瘳, 陪到溫井浴, 三年而病愈。 父母感其孝誠, 欲與家産奴婢, 叔全固辭曰: "侍藥療病, 子職當然, 請均分。" 父母從之。 高用禮家貧, 母年七十九, 奉養甘旨, 定省溫凊必謹, 及沒, 喪事一從《家禮》。 廬墓, 朝夕奠及種木營墳, 無不躬親, 啜粥終制。 忠淸道
              天安住副司正朴忱, 父母皆老, 弟四人俱仕宦, 忱侍親側, 盡誠奉養, 小有疾, 旁求藥餌治之。 每遇俗節, 必備酒食, 會鄕黨宗族以(悞)
                〔娛〕
              親。 稷山縣住卞袍年十一父沒, 守墳三年, 不食鹽醬, 不服煖衣, 常伏藁脫襪, 啜粥盡哀, 晝夜呼泣。 又侍母, 晨昏甘旨, 莫不親嘗。 龍仁縣住吳旼庚, 父母相繼而沒, 廬墓六年。 兄及妻早沒, 兒子六人無所歸, 旼
              庚愛之如子, 具資裝婚嫁二人。 陽川縣住別侍衛趙旋, 家貧養母盡孝, 母病臥床累月, 旋躬自湯藥, 奉溺器。 母將終, 呼旋曰: "吾以獨女子, 有九十四歲老母, 而未得終養, 汝能孝我。 其以孝吾之誠, 孝吾老母, 則吾死無恨矣。" 旣沒, 旋哭擗, 行喪皆從禮制。 孝養外祖母, 無異親母, 及沒, 葬於母墳近地, 廬墓三年, 食粥寢苫, 未嘗見齒。 黃海道
              平山府住故司直宋乙生妻曹氏, 年二十五, 夫亡終制, 母欲奪志, 曹氏不從, 今已二十三年, 遇俗節及朔朝必祭。 又侍母奉甘旨, 及沒, 服三年喪, 家于近墓之地, 每日朝夕上食。 慶尙道
              軍威縣住李奇年十九母死, 藁葬之。 謂父曰: "吾欲守墳。" 父曰: "吾今鰥居家貧, 汝之昆弟, 亦不堪軍役, 誰助汝守墳乎?" 奇泣曰: "吾母有二子, 兄今任軍役, 我獨無事, 非我而誰? 將乞糧守之。" 結草爲廬, 獨泣殯側。 翌日, 父往見感之, 遂不禁, 助構草廬。 旣葬, 朝夕之奠, 乞諸鄕閭繼之。 未再期, 父又死, 竝葬一丘, 負土石營墳, 守之。 京畿
              楊州人李奇遇, 事父母孝, 奉甘旨以誠, 母沒, 三日不食, 哀慟居廬。 服纔闋, 父又歿, 合葬, 又守三載。 親族憫其鰥居, 備資裝與之, 昏期旣定, 奇遇以嫁季妹。 上項人等, 宜加旌異。" 命與詳定所同議。 僉曰: "牣、郁、旼庚、殷保、袍、柔、叔全、旋、奇、孝良、佐命、奇遇、騭等, 旌門敍用; 用禮、忱敍用; 曹氏旌門復戶。" 從之。
地名: 龍仁 (京畿道, 縣（令）)
年: 1450.0

○左承旨鄭而漢, 問安于兩使臣, 尹鳳曰: "前達奴婢, 須於都官, 決給文案, 幷錄所生。" 鄭善曰: "平壤接奴和尙, 予得於收養, 予之將入朝也, 爲勢强者, 所訟見奪。 龍仁人金倫及其子可理, 賣奴婢四口于養母, 放賣文契, 父子同着名署, 而反訟於官, 奸惡莫甚。 願逮予未還, 拿問倫及可理速決。" 而漢回啓, 乃命拿來問之。
地名: 龍仁 (京畿道, 縣（令）)
年: 1460.0

○兵曹啓: "諸道諸驛革丞置察訪, 或幷一二三四道爲一道。 然驛路遼遠, 不得以時巡視。 且乘馹往來者, 謂爲一道, 不計遠近, 馳過數日程, 人馬俱困, 其弊不貲。 請以京畿及下三道諸驛量遠邇分道, 以京畿
              重林道所管仁川府
              重林驛ㆍ慶新驛、衿川縣
              盤乳驛、陽川縣
              南山驛、通津縣
              種生驛、富平府
              金輪驛、安山郡
              石谷驛, 同化道所管水原府
              同化驛ㆍ靑好驛ㆍ長足驛、南陽府
              海門驛、陽城縣
              加川驛、安城郡
              康福驛, 良才道所管衿川縣
              良才驛、廣州
              樂生驛、龍仁縣
              駒興驛ㆍ金嶺驛、竹山縣
              佐賛驛ㆍ分行驛、利川府
              阿川驛ㆍ吾川驛、陰竹縣
              留春驛ㆍ無極驛, 摠二十三驛合爲一道, 稱京畿左道, 以京畿左道察訪掌之。 忠淸道
              成歡道所管稷山縣
              成歡驛、天安郡
              新恩驛ㆍ金蹄驛、木川縣
              延春驛、淸州
              長命驛, 日新道所管公州
              日新驛ㆍ廣程驛ㆍ唯鳩驛ㆍ丹平驛ㆍ敬天驛、連山縣
              平川驛, 增若道所管沃川郡
              增若驛ㆍ加禾驛ㆍ土禾驛ㆍ順陽驛ㆍ化仁驛、懷德縣
              田民驛、永同縣
              會同驛、報恩縣
              原巖驛ㆍ含林驛、黃澗縣
              新興驛, 栗峯道所管燕岐縣
              金沙驛, 摠二十二驛合爲一道, 稱成歡道, 以增若道察訪掌之。 利仁道所管十驛、金井道所管十二驛、時興道所管五驛, 稱利仁道, 以本道察訪仍舊掌之。 栗峯道所管淸州
              栗峯驛ㆍ雙樹驛ㆍ猪山驛、鎭川縣
              台郞驛ㆍ長楊驛、文義縣
              德留驛、淸安縣
              時化驛, 連原道所管忠州
              連原驛ㆍ丹月驛、延豐縣
              安富驛ㆍ新豐驛、陰城縣
              用安驛ㆍ坎原驛、槐山郡
              仁山驛, 黃江道所管淸風郡
              黃江驛ㆍ水山驛ㆍ安陰驛、丹陽郡
              長林驛ㆍ令泉驛、永春縣
              吾賜驛、堤川縣
              泉南驛, 摠二十七驛合爲一道, 稱栗峯道, 以京畿、忠淸右道察訪掌之。 全羅道
              獒樹道所管二十五驛內, 南平縣
              廣里、吾林兩驛割屬永保道, 永保道所管二十驛內, 長城縣
              (丹嚴驛)
                  〔丹巖驛〕
                
              、茂長縣
              靑松驛割屬蔘禮道。 慶尙道
              安奇道所管寧海府
              寧陽驛ㆍ柄谷驛、盈德縣
              酒登驛ㆍ南驛, 長守道所管淸河縣
              松羅驛、興海郡
              望昌驛、迎日縣
              大松驛、長鬐縣
              大峯驛、慶州
              朝驛ㆍ六驛, 黃山道所管慶州
              奴谷驛ㆍ仇於驛、蔚山郡
              富平驛ㆍ肝谷驛, 摠十四驛合爲一道, 稱松羅道, 新置察訪掌之。 幽谷道所管十九驛、長守道所管十二驛合爲一道, 稱長守道, 以本道察訪仍舊掌之。 金泉道所管十六驛、沙斤道所管十五驛合爲一道, 稱沙斤道, 以本道察訪仍舊掌之。 召村道所管二十五驛、自如道所管十三驛合爲一道, 稱召村道, 以本道察訪仍舊掌之。 黃山道所管十驛、省峴道所管十五驛合爲一道, 稱黃山道, 以本道察訪仍舊掌之。 昌樂道所管七驛、安奇道所管十二驛, 合爲一道, 稱安奇道, 以本道察訪仍舊掌之。" 從之。
地名: 龍仁 (京畿道, 縣（令）)
年: 1473.0

○刑曹啓: "龍仁囚竊盜李山, 曾屬巨濟官奴, 逃亡罪, 依《大典》斬, 妻子屬殘驛奴婢。 靈山囚奴延龍再犯竊盜罪, 依受敎, 絞待時。" 竝命減死。
地名: 龍仁 (京畿道, 縣（令）)
年: 1474.0

○刑曹三覆啓: "龍仁囚白丁趙春同與物故石乙同、今音同、升同、殷同、末同、趙牛叱同、刦孫泂等、奪馬及雜物罪, 律該斬不待時, 妻子依受敎, 永屬所在官奴婢。" 從之。
地名: 龍仁 (京畿道, 縣（令）)
年: 1514.0

○壬戌/朝講, 掌令權希孟、正言南孝義反覆論啓宋軼及提調、《後續錄》事。 希孟且曰: "龍仁縣令金禩, 稱戶籍紙價, 每戶徵米一斗, 私輸其家。 又令官人貿納沙器, 未充其數, 督徵甚苛, 致令破産逃躱, 貪暴如此, 請罪之。 且聞, 慶尙道死囚四十餘人, 久繫不決, 怨氣滔天, 恐傷和氣, 請令速決。" 上曰: "金禩, 當推閱治罪。 滯囚, 非但慶尙一道, 京中亦多。 然務爲速決, 誤加刑罰, 則尤爲不可, 反覆詳審可也。" 領事鄭光弼曰: "忠州居金伊同、末致等, 憚本主徵貢之督, 謀欲殺之, 恐有形跡, 以衣塞口, 壓而殺之。 風俗之惡, 一至於此, 誠非細故。 必明敎化, 然後風俗自歸於厚矣。" 上曰: "近來人心不古, 子殺其親; 妻殺其夫; 奴殺其主, 亦或有之, 風俗之惡甚矣。 其所以移易, 非法律、政令之所能, 須上下勤勉, 明敎化、感人心, 然後庶可變易也。" 光弼曰: "近來, 外方稱儒者, 遊歷州縣, 少不稱意, 則隨而謗毁, 或書于院、驛, 此等風俗, 大爲不美。 且古者, 生員、進士, 恥於訓導之名, 雖勸而不肯, 今則求補者滔滔。 古者, 武夫恥爲僉使、萬戶, 妻子亦恥之, 今則爭相爲之, 營求不已。 且今俗尙觀美, 雖微官之喪, 其子孫必立碑碣, 輸運於遠方, 民弊不貲, 其人心不古如是。"
地名: 龍仁 (京畿道, 縣（令）)
年: 1515.0

○辛未/女眞通事李孝曾來啓曰: "去夜三更, 追及莽哈於龍仁, 諭之以率來妻子, 同聚居生之意, 且令造私標, 以示左驗於妻子, 莽哈良久思量答曰: ‘我初欲率來妻子、奴婢者, 意謂, 國家幸使我侍朝耳。 今我旣已遠流絶島矣, 而又令無辜妻子來從, 則其爲曖昧, 爲如何哉? 況妻子聞我遠流, 則其不肯出來審矣。 我之兄弟二人, 若聞之, 則亦安能出送哉? 雖持標示之, 無益矣’ 竟不從。"
地名: 龍仁 (京畿道, 縣（令）)
年: 1521.0

○庚寅/義禁府都事李諶啓曰: "臣以捕安處謙事, 向陰城, 路入龍仁, 聞安瑭父子等留駒興驛, 往搜其處, 安瑭與處諴獨在, 而處謙則已逃矣。 瑭曰: ‘怯懦者聞都事到官, 已逃。 我雖父也, 不知其心也。’ 云。" 杖訊詩山正奴順伊, 申晢被捉, 杖訊安處謹、權磌, 不服。 鄭光弼等啓曰: "安處謙及詩山正, 乃其惡之魁, 而其次則權磌與處謹也。 處諴則其招辭, 雖或有未盡之處, 其本意, 不與兄同也。 且兄弟之間陰私之事, 不必使一一言之, 何以爲之?" 傳曰: "然。"
地名: 龍仁 (京畿道, 縣（令）)
年: 1525.0

○丙申/憲府啓曰: "永興府使林千孫, 本邑官婢在前作妾, 及爲本職, 千孫與人言曰: ‘吾當棄置于龍仁村家。’ 今聞, 潛率而去, 豈可本邑之婢, 率蓄于尙內乎? 用心不正, 請先罷後推。" 傳曰: "林千孫事, 可推也, 然先罷則不可。"
地名: 龍仁 (京畿道, 縣（令）)
年: 1526.0

○乙巳/御夕講。 特進官沈貞曰: "臣觀全州囚向化童綱推考事, 當初推問根脚時, 本於義州地方胎生, 長養云, 而語音多不如我國之言, 且隨父母, 乞糧出來, 母則歸溫陽; 父則到龍仁身死云。 及行移平安道, 推閱義州里正、古老人, 則童綱元非義州居住人物云。 以此觀之, 情迹至爲綢繆。 大抵, 我國關防不嚴, 故外人出入自如, 道路迂直, 靡不周知。 童綱必是深處野人, 托於乞糧, 深入南方, 不無與莾哈相通之弊。 但因囚在外方, 文移往來之際, 必不能詳鞫。 若令本曹,
                【貞時爲刑曹判書。】
              或詔獄, 拿來推之, 則奸僞必見矣。" 上曰: "外方獄囚, 往復推鞫, 慮有未盡。 若拿來推之, 奸僞可知。" 左承旨柳溥曰: "我國本無關防, 野人出入無忌, 山川道路, 盡行涉躐。 若復逃入本土, 作賊我彊, 則其禍必大。 且前聞金銛所啓, 移居高原
              野人, 專爲姑息, 不卽驅去, 而漸成滋蔓。 平安道囚禁野人十餘人, 分處巨濟、珍島等地事, 朝議已定。 但在當時, 口數雖少, 終必繁滋。 且今雖分置各邑, 萬一得乘便隙, 一朝嘯聚, 則勢必響應。 晋之五胡, 初豈知滋蔓? 然不聽郭歆徙戎之策, 故終受禍不少。 我朝亦許居倭奴于三浦, 以致庚午之變, 況野人技長弓馬, 非倭人之比。 今若雜處南方, 則終成腹心之疾。 刷還本土, 誠爲長策。" 上曰: "夷狄不可滋蔓。 今若分置南方, 則非徒後必有害, 其費公廩亦多, 果爲未便, 刷還之策, 亦可擧也。"
地名: 龍仁 (京畿道, 縣（令）)
年: 1531.0

○大司憲朴濠啓曰: "三公因旱災以啓曰: ‘近來獄事, 皆歸於不實。’ 臣今新授, 不參其時獄事, 故昨日不與同僚, 共來辭免, 然國是已定事, 自上更加堅定, 勿爲搖動。" 朴濠又與大司諫黃士祐、執義梁淵、司諫姜顯、掌令金光轍ㆍ金希說、獻納尙震、持平成倫ㆍ李任、正言蔡無斁ㆍ許沆等議啓曰: "三公因旱災, 歷數近來被罪之人, 皆歸於不實, 累次啓之。 臣等未知其意之所在也。 沈貞以權奸之首, 欲逞兇計, 謀去異己, 陰嗾成世昌, 斥去臺諫, 一網打盡士林, 專擅朝政, 而世昌聽其密約, 作爲爪牙, 以肆姦謀, 情狀盡著供招, 此非交結濁亂而何? 豈止於一事之失而已乎? 三公以爲, 世昌駁遞臺諫, 而其初收議時, 沈貞之議, 與臣等之議果異, 其後聞之, 世昌果與沈貞, 相議而爲之云。 雖只以此照律, 其罪當抵極罪, 而其得保首領, 特出於一時之恩貸也。 李沆貪黷無厭, 賂賄盈門, 其受朴雲犀帶段子, 物主已服, 沆亦自服。 法官據其供辭, 依律錄案, 此非分明閱實之事乎? 沆之貪濁之狀, 前已盡啓, 而今者歸配所時, 行到龍仁縣,有人曾賂臧獲, 而求官不得者, 責還侵辱。 以一事觀之, 則此非貪黷之人乎? 其見錄於贓案, 顧可惜乎? 李澯以臺諫, 諂附權奸, 欲陷士林, 構捏無形之言, 闇入疏草, 以試陰計。 金魯居侍從之列, 以關係宗社之事, 倡爲邪說, 動搖國是。 此等人所爲, 所關至重, 豈可委之於一時言語之失, 而不治其罪乎? 洪遇龍, 在國喪卒哭前, 瀆褻宮禁侍婢, 情狀昭著, 罪惡深重。 凡(相)
                〔常〕
              等人强奸未成者, 尙流千里。 況宮禁侍婢乎? 其以一罪擬之, 豈爲過乎? 洪遇世, 國恤卒哭內, 率歸京妓於任所, 恣肆無忌, 黷敗綱常, 錄案, 法之常也。 其奸宿雖久, 名在樂籍, 方立妓役, 不可以妾論也。 三公亦以衙內淹留不送, 爲非云, 則初非家畜之妾, 而卒哭內淹留衙中, 非敗常而何? 李宗翼, 本非狂人, 實巧詐毒害之人。 構飾虛辭, 謀害言官, 奸詐情狀, 昭昭見著, 豈可謂之狂人乎? 此皆隨其情犯, 依律罪之, 國是已定, 而反有異同之議, 使奸兇之徒, 交相喜慶, 窺伺動搖, 無所不至, 臣等竊恐朝廷不靜, 國是無時而定也。 大臣、臺諫, 一心可否, 以鎭定爲務, 猶恐邪說或起。 況援已定之事, 開群疑之門乎? 此正自上明燭是非, 益堅聖志之時也。 臣等累次煩瀆, 至爲惶恐, 不敢
                〔不〕
              更啓。" 傳曰: "近來被罪人等事, 予已知其是非昭昭判然也。 安有搖動之理乎? 奸兇之徒, 不得逞憤, 三處射矢, 又掛榜通衢, 詆毁臺諫侍從, 是不有朝廷也, 不有上下也。 其所爲旣極且甚矣。 大臣欲伸理被罪人而來啓, 是雖無心而言之, 予恐陷於奸兇之術也。 此正上下務欲鎭定之時。 卿等所啓正是, 予何不留念乎?"
地名: 龍仁 (京畿道, 縣（令）)
年: 1548.0

○憲府啓曰: "曩者因加德、天城兩鎭新設, 鳳山、龍仁及星、黃、廣、楊四州殘弊, 以各司奴婢, 移定爲奴婢, 以下三道各官奴婢, 代充其數。 同是吾民, 以此易彼, 非徒事體未便, 官奴移定之際, 京中富商, 外方豪猾之類, 或因交嫁, 或因族屬, 謀就歇役, 捧簡舞術, 富實者竝免官役, 貧殘者偏受其苦, 下三道各官, 因此而彫弊, 誠非細故。 各官奴婢移屬爲各司奴婢者, 請限十年前, 一切刷還本役, 以救各官彫殘之弊。 且咸興、平壤有監司之營, 北靑、寧邊有兵使之營, 營與本府, 各有奴婢, 營奴婢則其數甚多, 而只爲監司、兵使之私役, 府奴婢則其數甚少, 而監司、兵使、府官等支供及一應往來賓价、軍官、雜人饋餉等事, 獨當其苦。 故營奴婢, 日益富盛, 府奴婢日就彫殘。 均是一邑人物, 而分爲二途, 勞逸不均, 請罷營奴婢, 盡屬本府。" 答曰: "限十年前一切刷還, 則其中安業居生者, 不無騷擾之弊, 限三四年前刷還。 營奴婢, 其來已久, 今不可輕易處之。 收議大臣後, 當發落。"
地名: 龍仁 (京畿道, 縣（令）)
年: 1592.0

○司諫院啓曰: "全羅道防禦使郭嶸, 自變生以後, 每以逗留爲得計, 無一番勇往力戰之勞。 龍仁之戰, 望風先走, 其罪不可貸。 至於高敬命之戰死也, 約會而不赴, 趙憲之戰死也, 聞急而不援。 南方之人, 莫不痛惋, 欲食其肉。 前後失誤之罪, 當伏軍律, 而尙保首領, 物情皆憤。 請命拿鞫, 依律定罪。 近來附賊交通之人, 中外非一, 至如間諜探候等事, 無不如意, 至爲寒心。 臣等竊聞, 大殿別監鄭應世, 凡軍機之事, 通于其父希俊, 希俊通于其壻孝仁, 孝仁以內贍奴子, 時在京城附賊, 衿川縣監稱號者也。 所係非輕, 不可不嚴鞫。 請鄭應世拿鞫, 窮推定罪。" 上曰: "鄭應世, 依啓, 郭嶸, 問于備邊司。"
地名: 龍仁 (京畿道, 縣（令）)
年: 1629.0

○有盜入龍仁縣忠義李舜家, 稱以金吾捕逆, 械舜及妻二女驅去, 掠取家資。 舜及妻則棄之中路, 載其二女而行, 匿於廣州私奴甲生家。 舜跟尋捕告, 捕盜廳杖殺之。
地名: 龍仁 (京畿道, 縣（令）)
年: 1710.0

○憲府啓曰: "己卯科榜追復之請, 猝發於十數年之後, 終至準請。 全榜竝罷之時, 非不知勿罷之有受敎也, 亦非不知自述得中者, 混罷之爲可冤也, 特以前古所未有之變怪, 不可以常例處之故也。 況且兩卷未推之說, 經營圖復之謗, 喧藉中外, 今因一臺官之疏, 遽爾還復, 處分顚倒, 國體壞損。 請還收己卯文科追復之命。 又請復科還收停論臺官, 竝命罷職。 龍仁縣民人等呈狀言: ‘奸民李時祥, 以渠數百年世傳田畓七百餘石之地, 僞造文券, 盜賣於一王子房, 不勝冤憤。 始訴巡營, 繼呈京兆, 時祥抵死謀避, 終不就訟, 宮奴等多率人丁, 狀文中數人結縛, 拘留于宮門內, 脅迫捧招, 使不得接訟’ 云。 請令本道, 別定剛明官, 從公處決, 宮奴令該曹, 嚴覈科罪。" 答曰: "今玆復科, 小無不可, 而不惟還收之啓, 旣停而復發。 停論臺官, 一倂請罷, 予未知其得當也。 末端事, 依啓。"
地名: 龍仁 (京畿道, 縣（令）)
年: 1729.0

○乙丑/引見鞫廳大臣, 酌處趙德普、睦重衡、禹如天、姜必齊、金德裕、朴泰堅、朴泰三、洪啓一等有差。 初, 戊申賊閔百孝供稱: "德普知賊謀, 聞安城敗報, 仰天太息事, 在三月十五日。" 德普供: "三月十八日, 自京下往龍仁, 二十三日, 發龍仁宿稷山, 赴任湖縣。" 命本道査問, 官人之供, 一如德普言。 上以德普與閔昌道結姻, 持身不謹而爲是, 先正臣趙光祖後孫也。 命參酌配極邊。 重衡累出戊申賊招, 以爲三月十五日, 期會于板橋至有靑坡
              睦井邑湖南賊大將之說。 重衡供: "三月十五日, 卽淸州作變之日, 則板橋期會之說, 不成事理。" 上以三月十五日, 乃是嶺湖各道諸賊, 約與相應之日, 則此不足爲自明之端, 而罪不明白, 命減死配絶島。 如天, 鎭岑縣座首也, 必齊, 鎭岑縣吏也, 縣監李萬東從逆時, 或酬酢凶言, 或往來賊陣。 上以脅從原之, 命如天配絶島, 必齊配遠地。 德裕, 忠州人, 閔黯之女壻, 韓世弘之內舅也。 始爲百孝所引, 逮問旋酌處, 忠州人藉藉言, 德裕漏網, 司諫徐宗玉啓請更鞫, 從之。 累加刑訊, 不得端緖。 上曰: "從臺言, 欲以釋群情之疑耳。 德裕旣經酌處, 旋復杖死, 則凡經酌處者, 豈不擧懷疑懼乎? 以疑殺人, 非王者道。" 特命減死配大靜縣。 泰三爲順天府使時, 泰堅以泰三同姓親, 傳泰三書於朴弼夢謫所, 路過泰仁, 朴弼顯方點兵, 泰堅換給所乘馬。 上以泰三之貽書弼夢, 在逆節未露之前, 弼顯叛時, 僞稱勤王, 泰堅換馬, 見欺無怪, 命泰堅定配, 泰三配極邊。 啓一, 李有翼血黨也。 有翼擇可使於李思晟
              平安兵營者, 啓一與焉, 且見有翼凶詩者也。 上謂: "累刑, 足以懲罪。 殺之則過。" 命減死配極邊。 上謂大臣曰: "予於此, 有深悔者, 李慶祉子殷鼎特囚事也。 慶祉若不徑斃, 則欲爲酌處矣。" 左議政洪致中曰: "慶祉終有可疑者, 三月二十日, 往見師寬, 明白無疑矣。 白文彩, 卽其妹夫之婢夫, 吳漢翊, 卽皮肉不干之人, 若無二十日往見之事, 何必公然誣捏乎? 十七日見師寬事承服, 而二十日見師寬事, 終始牢諱, 必有隱情矣。 自上以爲閉城拒賊, 足爲可恕, 而弼顯之來陣三川, 非朝令, 則事當出兵擊之。 而慶祉按兵不動, 此亦可死之罪也。" 右議政李台佐曰: "吳命恒自全州上來時, 以慶祉爲有功, 而乘白馬來到者, 卽傳簡於慶祉者云。 若然則慶祉之罪, 不可盡言矣。" 上曰: "且有一事深悔者。 昨年春, 宗元子, 令訓將梟示, 則李宗城諫止, 李秉泰亦以爲: ‘雖快於一時, 必爲後日之悔。’ 宗城、秉泰, 卽今之直臣也。" 臣謹按治逆, 自有其法。 直令軍門梟示, 則不但非法, 後弊何防焉? 宗元子梟示, 在兵亂未平之前, 而李宗城、李秉泰諸人, 皆執不可, 未幾而上亦悔之, 追思諫止之言, 儘盛德也。 而逮夫乙亥之獄, 軍門梟示, 便成一按例之事。 惜乎, 宗城、秉泰之言, 不可得以復聞也。
地名: 龍仁 (京畿道, 縣（令）)
年: 1730.0

○二更, 領議政洪致中、藥房提調尹淳請對引見。 致中曰: "近來事變雖多, 未有如此變異事也。 以下敎觀之, 果非偸竊, 驚心何可盡達?" 上曰: "此事甚怪, 卿等何以盡知? 向時闕中, 有騷屑, 以爲怪物出入。 予以此告于東朝曰: ‘此必有自外入送者, 誠非細憂, 今乃斯得幸矣。’ 今日予獨笑曰: ‘向來餘孽, 猶有存者。 以本府鞫事見之, 情狀旣露, 又有此事, 誠難堪矣。’ 昨日適無公事, 至三更不寐, 自外忽有夜驚, 問之, 有盜自內班院跳出, 被捉究問, 則幾盡吐實。 蓋廣州有凶逆餘孽, 使小宦之得罪者, 作內應, 幸而發覺。 以此見之, 則京中無賴輩, 必有同事者。" 淳曰: "渠獨入來耶?" 上曰: "然矣。 門闥、殿閣, 無不遍行, 其黨使竊弓房火藥, 故作此事, 旣使凶女埋凶, 猶爲不足, 又欲衝火, 厥漢輩之心, 去而益甚。" 致中曰: "戊申逆變, 至今心不能定, 今又有闕內行凶之變, 其驚痛, 非比戊申。 決非一二宮婢所爲, 必有在外指揮者, 道昌出後, 果得疑端矣。" 淳曰: "此必踰越宮墻而入矣。" 上曰: "鄭思恭何許人也?" 致中曰: "卽思孝孽弟。 道昌徑斃事, 到今綻露矣, 交奸世貞, 仍與順正交通, 可疑之端, 旣與相符, 思恭亦似有端緖, 意外又有此事。 凶逆何代無之, 而安有如此事乎?" 上曰: "思恭怪漢矣, 向來亦入秋曹矣, 李東赫, 睦政丞之外孫云。所謂睦政丞, 誰也?" 致中曰: "睦政丞, 卽來善, 而東赫, 居在江上, 非睦來善之外孫, 以其外族, 冒稱外孫者也。" 上曰: "其爲人何如?" 致中曰: "爲人虛誕, 家貧故衣食於道昌家, 而代書矣。" 淳曰: "戊申, 臣以監護使下去時, 龍仁、廣州、陽智、竹山、淸州, 則多釀酒, 以待賊軍者云, 而其後出於賊招者, 雖就捕, 不出者尙多矣。" 致中曰: "或聞傳說, 則近來逆黨者, 雖不敢向人道之, 其私語曰: ‘戊申事發覺, 則當死, 而豈是逆耶?’ 臣猶不以爲信, 以今見之, 不悛梟獍之心者多矣。" 上御崇政門, 親鞫罪人崔必雄。 供: "矣身, 與君平及申哨官、殷哨官山城居殷復興ㆍ李六發、京中居世萬ㆍ禾古伊ㆍ周老味ㆍ李武、應松之父名不知者等諸人, 相議于北營後。 在京者, 則世萬爲魁首, 在鄕者則君平爲魁首, 而世萬問矣身曰: ‘汝何爲周流乎?’ 矣身若曰: ‘吾得罪而周流矣。’ 世萬曰: ‘然則得火藥放火, 以釋怨。’ 云云。 世萬以爲: ‘戊申年欲爲賊, 而南泰徵死, 故不得爲之, 與泰徵之奴連結, 欲爲賊。’ 云云。 矣身潛入時, 與世萬、周老味同入。 自武德門墻越入, 而越入時, 互相推挽, 世萬則自門入來。 矣身着白衣, 周老味着天翼, 而矣身則越入後, 潛匿于弓房隅造山凹陷處矣。 北營後謀議時, 世萬等以爲: ‘聽泰徵奴次松之言, 而欲爲此事。’ 使矣身放火時, 渠等亦同入放火爲計。 次松居在南山下云, 洞名則不知。 世萬必知之。 北營相會, 在於今年二月初間, 而會者, 世萬、介助之、周老味、禾古伊及矣身同會, 而坐于貫革場後。 矣身於正月晦間, 見黜於內侍府, 而其後卽與世業等, 相約期會於北營, 李君平、申哨官, 使矣身及周老味, 入去放火, 而渠等則在外觀望云云。 期以四月爲此事, 而昨日入去, 則爲偸火藥之計矣。"
地名: 龍仁 (京畿道, 縣（令）)
年: 1754.0

○京畿左道審恤使趙明鼎復命, 上召問賑濟之策。 明鼎曰: "臣以賑事, 與監司消詳, 而監司不聽臣區畫, 且以賑穀太多爲難矣。" 上曰: "監司亦無怪矣。 初賑太多, 將何以繼之?" 明鼎曰: "目今民事甚急, 非惜穀之時也。 畿內還穀, 大ㆍ小米絶少, 聞右道審恤使旣有所達。 三南軍作米限一二萬石劃給畿營, 無論左右道使之均俵列邑, 則實爲大惠。" 上許之, 已而改命以賑廳舊米二千石, 白給無土饑民, 二萬石分給有土饑民, 依糶糴例使之待秋還納, 而許減其七千石。 明鼎讀龍仁
              趙思道獄案, 上曰: "予所自勉者, 抑强扶弱也。 思道打殺其至親家奴, 亦豪强之致。 予在潛邸時出郊外, 高陽守不知爲我而辟除。 時予年少乘怒, 捽曳其奴, 至今思之則妄矣。 聞思道, 是先正趙光祖後裔, 何乃恣殺人耶?" 明鼎曰: "果先正之後, 而戊申凶徒文普從姪也。" 仍力主傅生之論, 上曰: "文普大惡也。 予不得已罪其叔, 何不活其姪乎?" 命參酌定配。 明鼎曰: "臣之今行, 審理冤獄, 撫恤饑民, 乃其職耳。 至於守令治否, 非過去路所可詳知, 且設賑之時守令遞易, 則不但迎送有弊, 安知後來者反愈於前人也? 故於書啓不書褒貶。" 上曰: "卿言是也。" 仍敎銓曹曰: "特遣近臣, 審察左、右道, 意蓋深也, 趁卽回奏, 且有條理, 豈曰試可乃已? 趙明鼎、韓光肇檢擬方伯, 以表予爲民之意。"